**Kvetoslav Hečko** (\* 9. august 1958, Bratislava) je slovenský dokumentarista, režisér a dramaturg. Je významným dokumentaristom, ktorý vo svojej tvorbe programovo atakuje hranice dokumentu. Často experimentuje s prepájaním filmového, výtvarného a hudobného umenia. Do roku 1998 stihol nakrútiť päťdesiatku prevažne dokumentárnych filmov. Neskôr emigroval a momentálne je aktívny v zahraničí. Okrem toho je autorom viacerých textov, venujúcich sa filmovej problematike. Jeho kniha *Príprava a scenár dokumentárneho filmu*, v ktorej sa podrobne zaoberá aj vzťahom dokumentárneho filmu a umenia, je určená najmä filmovým praktikom i teoretikom.

Štúdium
-------

Vyštudoval odbor dokumentárnej tvorby na VŠMU v Bratislave. Vtedajší absolventi boli ovplyvnení tvorbou 60. rokov (civilizmus, nová vlna). Kveto Hečko v jednom rozhovore uvádza, že sa vtedy nevedeli dostať k množstvu filmov z domácej či zahraničnej dokumentárnej tvorby. Vyučujúci im ich preto prerozprávali. Neskôr keď sa k nim dostal ostal prekvapený a sklamaný. Vyrozprávané zneli oveľa lepšie, ako boli v skutočnosti. Kveto Hečko sa už počas štúdia venoval dokumentárnej tvorbe. Natočil filmy ako *Stretnutie*, *Ráno*, *Ars Nova* (film o amatérskej hudobnej skupine), *Šál*, *Apollo štartuje* (humorný medailón vodiča električky). Jeho absolventským filmom bola persifláž na stereotyp portrétov významných umelcov s názvom *Vyrástol z prostého slovenského ľudu* (1982).

Kariéra
-------

* 1982-1984 asistent réžie pre Československú televíziu
* 1982-1983 asistent réžie pre Československý armádny film, počas povinnej vojenskej služby
* 1984-1991 dramaturg a režisér v ŠKF Bratislava (dramaturgicky sa podieľal na tvorbe vyše päťdesiatich filmov)
* 1991-2003 nezávislý producent a spolumajiteľ spoločnosti ARTIFEX
* 1993-1994 šéfproducent, producentské centrum dokumentárnej tvorby STV
* 1994-1997 doktorand FTF VŠMU
* 1996-1997 kreatívny riaditeľ v reklamnej agentúre
* 1998-1999 lektor na filmovej katedre Waikato Polytechnic, Nový Zéland
* 1999-2000 kameraman a koproducent pre STV Bratislava
* 2000-2003 publikačná činnosť s filmovou tématikou (cena Americkej filmovej akadémie) pre slovenské časopisy
* 2001-2004 filmový konzultant pre Warner Bros
* 2002-2003 poradenstvo v oblasti prekladu dialógov pre finálny dabing americký filmov
* 2005-2007 lektor na Univerzite v San Franciscu
* od 2004 pracuje pre americkú filmovú spoločnosť

Charakteristika tvorby
----------------------

**Krátkometrážna a dokumentárna tvorba**

Hečkova filmová tvorba inklinuje k výtvarnému a hudobnému umeniu (napríklad *Atď.* (1987), *Zo Suterénu* (1989), *Argíllia* (1991), *Squat* (1991), *Scénografický útok na Gröningen* (1992), *Jana Želibská* (1994), *V. Oravec a M. Pagáč* (1994), *Kaplnka svätej Barbory* (1995)). Týka sa to nielen výberu tém (často zobrazuje životy slovenských umelcov-výtvarníkov, hudobníkov a spisovateľov), ale aj ich formálneho spracovania. Pri množstve výtvarníkov, ktorých autor zachytil, sa stretávame s premysleným zoraďovaním archívnych záberov a fotografií, kombinovaných s prítomnosťou zachytávaného, ktorú autor silne štylizuje. Častým je aj dôraz na zvukovú réžiu, v ktorej má dôležité miesto komentár. Medzi obľúbené filmové triky patrí časozberná montáž. Hečko kladie veľký dôraz na farbu, či už ide o štylizáciu dosahovanú prostredníctvom farebného filtra, alebo štylizáciu farbou. Vo filme *A tak ďalej* o akademickom maliarovi Matejovi Krenovi využíva všetky spomenuté postupy autorského rukopisu. S Krenom následne spolupracoval na štvorročnom projekte, ktorého výsledkom bolo experimentálne dielo *Taký je film* (získal ocenenie Zlatého tanečníka na španielskom festivale v Huescu). Spája sa tu animácia (260 fotograficky presných kresieb Mateja Krena) s hraným filmom vo viacnásobnom prelínaní a vzájomnom popieraní ilúzie a reality. Ďalšou obľúbenou témou je ekológia a príroda (*Prach* (1983), 'Ekoem *(2010)). Kveto Hečko sa venuje aj vzťahom človeka a spoločnosti (škola-rodina-človek) ako napríklad* Štyri päťky *(1992).*

**Hraná tvorba**

Významným režisérskym počinom v hranej tvorbe je film *Iba deň* (1988). Na tomto filme režisérsky spolupracovali Michal Ruttkay a Vladimír Štric. Zobrazuje životné postoje členov zakázanej hudobnej skupiny. Po tom ako si našli obyčajné zamestnanie a snažili sa uspieť podľa vlastného naturelu sa po dvadsiatich rokoch opäť stretávajú, aby si spolu zahrali. Dielo zobrazuje generáciu dozrievajúcu v 60. rokoch, ktorá dospela počas normalizácie. Hečkova časť Gitara (posledná) bola ovplyvnená štúdiom dokumentárnej tvorby. Hlavnou postavou príbehu je Stano (Jaro Filip). Pokúša sa zachovať si presvedčenie, ideály a hodnoty 60. rokov, v ktorých dospieval, no toto cítenie nezávislosti, rebelantstva a slobody kontrastuje s rolou manžela a otca rodiny.

**Zahraničná tvorba**

V súčasnosti Kveto Hečko pôsobí v USA. V rokoch 2001-2004 pracoval pre produkčnú spoločnosť Warner Brothers na filmovej sérii Harry Potter I – III, ako dramaturgický konzultant pri prekladoch filmu do svetových jazykov. Od roku 2004 pracuje pre spoločnosť, ktorá poskytuje služby filmového servera a filmového internetového obchodu. Pre túto spoločnosť produkuje výukové, industriálne a komerčné filmy zamerané na prezentáciu spoločnosti a jej produktu. Natočil pre nich komerčný reklamný spot s názvom Movie Night 2011. V súčasnosti spolupracuje na výrobe série internetových videí o svetových filmoch prezentovaných známym americkým filmovým kritikom Leonardom Maltinom. V rokoch 2005-2007 učil na Academy of Art University na oddelení Motion Picture v San Franciscu strih. 

Hečkovým najväčším úspechom sa stala strihová spolupráca na krátkom hranom filme Most (americko-česko-poľská koprodukcia, 2003). Ten bol nominovaný na cenu Americkej Akadémie (Oscar) v kategórii krátky hraný film. Centrálna je dilema otca, pracujúceho na zdvíhacom moste, či má obetovať vlastného syna, alebo nechať zomrieť ľudí vo vlaku. 

Umeleckým filmom je experimentálne, animované, krátkometrážne dielo *Ekoem* (2010) s environmentálnou tématikou. Vo filme sa spája rapidmontáž, reálne a animované zábery, experimentálnu hudbu a zaujímavé trikové postupy. Hečko pracuje aj s farbami, najmä agresívnou červenou. Spolu vytvárajú mozaiku o zanechaní ľudského, ničiaceho odtlačku v čistej prírode. Film bol vybraný do súťaže na festival LA Shorts, Los Angeles (2010).

Zoznam filmovej tvorby
----------------------

**Študentské filmy**

* 1979 *Stretnutie*
* 1979 *Ráno*
* 1980 *Ars Nova*
* 1980 *Šál*
* 1981 *Apollo štartuje*
* 1982 *Vyrástol z prostého slovenského ľudu*

**Dokumentárne a experimentálne filmy**

* 1982 *Východná, východná...* (réžia)
* 1982 *Kontakty 7/82 Sedem dní pred štartom* (réžia)
* 1982 *Muž v pohybe* (réžia)
* 1983 *Kontakty 10/83 Združení v rodičovskom združení: Mama, otec, pes a ja* (réžia)
* 1983 *Prach* (réžia)
* 1984 *Devín* (réžia)
* 1984 *Aj hlivieť treba vedieť* (réžia)
* 1984 *Kontakty 10/84 - Tortúry okolo matúry* (réžia)
* 1984 *Špek* (réžia)
* 1984 *Listy spod šindľovej strechy* (réžia)
* 1985 *Zhmotnenie ohňa* (réžia)
* 1987 *Homo ridens* (réžia)
* 1987 *Atď.* (réžia)
* 1988 *Iba deň* (réžia)
* 1989 *Zo suterénu* (réžia)
* 1989 *Vilibáči* (réžia)
* 1990 *Štúdio VPN* (réžia)
* 1990 *... a poslední budú prvými ...* (réžia)
* 1990 *Jericho* (réžia)
* 1990 *Žúr na železnej opone* (réžia)
* 1990 *Takový je film* (réžia)
* 1990 *Prečo experiment* (réžia)
* 1991 *Argíllia* (réžia)
* 1991 *Squat* (réžia)
* 1991 *Veľká škola dní* (réžia)
* 1991 *Putovanie do Delf* (réžia)
* 1992 *Štyri päťky* (réžia, krátkometrážny)
* 1992 *Scénografický útok na Gröningen* (réžia)
* 1992 *Spod Tatier pod Fudži* (réžia)
* 1994 cyklus *Chodníky do neznáma* - Fakty, názory pochybnosti; Túžby, plány, možnosti; Rozum, viera, duchovno (réžia)
* 1994 *Čenkovej deti* (réžia)
* 1994 *Jana Želibská - Krajina v krajine* (réžia)
* 1994 *V. Oravec a M. Pagáč* (réžia)
* 1995 *Kaplnka svätej Barbory* (réžia)
* 1996 *Pokoj v duši* (réžia)
* 1996 *Spoločenské súradnice slovenského umeleckého prekladateľa* (réžia)
* 1997 *Happsoc* (réžia)
* 1997 *Majstrovský prstoklad* (réžia)
* 1998 *Pomaly sa ponáhľaj* (réžia)
* 2010 *Ekoem* (réžia)

**Krátkometrážne hrané filmy**

* 1984 *Nevyplazuj jazyk na leva* (réžia)
* 1984 *Začarovaný les* (réžia)
* 1984 *Cesta okolo sveta za 10 minút* (réžia)
* 1991 *Pištoľ* (réžia)
* 1991 *Modlitba* (réžia)
* 1992 *Štyri päťky* (réžia)
* 2011 *Movie Night* (réžia)

Ukážky tvorby
-------------

* Ekoem
* reklamný spot Movie Night
* Most

Zdroje
------

* Materiály Slovenského filmového ústavu
* Kvetoslav Hečko v Česko-Slovenskej filmovej databáze
* Prvá slovenská filmová databáza - Kvetoslav Hečko Archivované 2016-05-01 na Wayback Machine
* Václav Macek, Jelena Paštéková: *Dejiny slovenskej kinematografie*, Osveta, 1997, ISBN 9788021704008.
* Jano Adamove - Experiment a štylizácia reality v audiovizuálnej kultúre na Slovensku Archivované 2013-12-04 na Wayback Machine

Autoritné údaje: * SNK: 150464
* VIAF: 9474156565710323500004